[{"text_idx": "#000001", "text": "La Italia muzika grupo Re\u0302verie estis fondita en 1996 kaj ekkoncertis en 1999. La muzikistoj penas realigi modernan muzikon, c\u0302erpante inspiron el la tradiciaj muzikaj fontoj. Sian dominantan stilon la muzikistoj difinas kiel \u201cetno-progresivan\u201d. La grupo kurag\u0302e eksperimentas ne nur muzike, sed ankau\u0306 lingve \u2013 en 2011 ili koncertis en multaj Esperanto-arang\u0302oj, prezentante la aktualan dulingvan duoblan albumon Revado.\nLa muzikaj\u0302ojn en tiu albumo mi preferus nomi ne kantoj, sed muzikaj historioj, buntaj kaj variaj, akompanataj de tekstaj sufloraj\u0302oj. La tekstoj estas malpli longaj, ol la muzikoj, ne c\u0302iam estas rimitaj, kelkaj pecoj estas tute sentekstaj. Tamen, kompense la teksto kaj muziko c\u0302iam trovig\u0302as en iu mirinda reciproka ligiteco, ili ambau\u0306 ne nur sonas, sed pulsas, spiras, etendig\u0302as, fluas kaj evoluas kune kaj paralele. Ne estus troigo diri, ke preskau\u0306 c\u0302iu ero de la albumo prezentas etan simfonion, kiu igas la au\u0306skultanton jen pensi kaj fantazii pri pli-malpli realaj, \u201csurteraj\u201d temoj, jen turni sian atenton al sia interno, al la mirinda mondo de revoj kaj psikaj travivaj\u0302oj."}, {"text_idx": "#000002", "text": "En la muziko de la albumo interese kombinig\u0302as kaj alternas pli-malpli trankvila akustika muziko jen popular-stila, jen pli tradicia (sonas gitaroj, fluto, klarneto, violonc\u0302elo, mallau\u0306taj perkutiloj) kaj la modernaj elektronikaj, \u201cs\u0302vebaj\u201d, foje ec\u0302 psikedelaj sonoj. Iuj komponaj\u0302oj pli proksimas al unu el tiuj polusoj, la aliaj \u2013 al la kontrau\u0306a, tamen neniam la muziko sonas ekstreme; nur kelkfoje g\u0302i ig\u0302as pli \u201cdura\u201d kaj rokeca. Multas ric\u0302aj harmonioj, nekutimaj ritmoj, lertaj interludoj kaj multvoc\u0302aj instrumentaj pecoj. La bone pripensita strukturo kaj sufic\u0302e ekvilibrigita enhavo de la albumo ebligas paroli pri g\u0302i kiel pri koncepta albumo \u2013 vere malfacilas disigi iujn apartajn kantojn disde la aliaj."}, {"text_idx": "#000004", "text": "Koncerne la teknikan flankon mi opinias la albumon senriproc\u0302a: troveblas ec\u0302 ne unu misa noto, mistajpo, gramatika eraro au\u0306 mislokita akcento. La elparolo estas ege klara, la registraj\u0302-kvalito \u2013 tre profesia. La sola afero, aspektanta iom pale sur la fono de la tuto, estas la voc\u0302tembro de la kantistino \u2013 dum en malalta registro g\u0302i sonas tute bone, en la alta g\u0302i foje sonas \u201cplate\u201d, iom pike, kaj, se uzi muzikan terminologion, malric\u0302e je kromtonoj. Tamen, ec\u0302 tio post ioma alkutimig\u0302o al la albuma etoso ig\u0302as natura elemento de la tuta prezentaj\u0302o."}, {"text_idx": "#000006", "text": "La albumo nepre meritas atenton pro sia alta kvalito kaj interesa enhavo. Iuj eble trovos g\u0302in iom \u201cfora de la realo\u201d kaj nekutima, sed tia g\u0302i ja estas \u2013 varia, iom stranga kaj neantau\u0306videbla! Au\u0306skultante g\u0302in penu iom strec\u0302i la imagopovon, mergig\u0302u en la mondon de revoj kaj intimaj psikaj travivaj\u0302oj \u2013 kaj la muziko de la albumo ensorc\u0302os vin. Kaj, mi certas, vi plezure cedos al tiu sorc\u0302o pli ol unufoje."}, {"text_idx": "#000008", "text": "4 Responses to La albumo, kiu ensorc\u0302as..."}, {"text_idx": "#000011", "text": "Mi faris tradukon de la recenzo al la itala, rekte en la retejo de Re\u0302verie.\nG\u0302i leg\u0302eblas c\u0302e la adreso:"}, {"text_idx": "#000014", "text": "Albumo lau\u0306 flac (senperda formato):"}, {"text_idx": "#000017", "text": "Demonstraj versioj de \u201cLa Ondo\u201d"}]